钦定古今图书集成/方舆汇编/职方典/第1518卷 > 《图书编》
## 钦定古今图书集成/方舆汇编/职方典/第1518卷 > 《图书编》

“百夷馆” “木邦军民宣慰使司。”

百夷，在云南之西南，自古不通中国。元世祖时，命将伐交趾，经其所部，尽降之，旧名孟都，又名孟邦。元至元二十六年，立木邦路军民总管府，领三甸。至明洪武十五年，改木邦府，后改木邦军民宣慰使司，命西平侯沐英遣使往谕之，始从化来王。其所部猛密有宝，并为木邦利府陶孟思歪领之。陶孟者，犹华言头目也。木邦宣慰司罕揲以其女曩罕弄妻思歪。罕揲死，其孙《罕穵》立，嗜酒好杀，曩罕弄遂以猛密叛木邦。成化初，南宁伯毛胜守云南，猛密宝石许得自贡，不关木邦。太监钱能尤利其珍赂，曩罕弄遂怙势无忌，略地自广。十六年，太监王举索猛密宝石不得，因疏猛密、木邦罪，请征之。曩罕弄大惧。会有江西人周兴五者，逋猛密，因为曩罕弄计，遣人赉金宝赂政府，求释罪，且请授官。政府许之，遂授意都御史陈宗往抚之。宗至猛密，曩罕弄恃有内援，益踞傲不出。迓宗且要宗过南牙山，就见坐讲，宗不得已从之。曩罕弄乃曰：“我猛密之于木邦，犹大象之孕小象也。今小象长成，躯倍大象矣，宁能复入大象腹中乎？” 宗曰：“然。” 遂以所侵木邦地𢌿之，为设安抚司，以歪子孙世其职。木邦人诣宗诉辨，宗辄笞止之。状闻，政府大喜，遂以宗抚云南，寻迁刑部尚书。曩罕弄既立，尽夺木邦地，罕穵奔猛正。由是孟养诸酋大不

平，遣大陶孟伦索提兵卫罕穵，声言必灭猛密。会弘治改元，副使林俊稍割猛密地还木邦。曩罕弄惧，不敢逆命，遂与木邦并立，为世仇矣。其种类最繁，故以百称。诸部落有木邦，有南甸，有干崖，有陇川，有孟养，有孟密，有孟琏，有孟罗，有孟楞，有孟定，有孟艮，有芒市，有景东，有鹤庆，有大候，有威远，有镇康，有甸湾，有《者乐甸》。其民多百夷，不通汉字，俱属本馆译审。